 كاين البرد هاد ليام وهذا أمر عادي فهاد الوقت من السنة ، وعادي أيضا ملي كيبرد الحال فكل عام ، كيعمروا المواقع الإجتماعية بصور المغاربة لي ساكنين فالمناطق لي كتعرف تساقط الثلوج ، الموشكيل هو هاد الصور مكتحطش فالمواقع الإجتماعية لسبب جمالي أو حميمي أو لتأريخ لحظة جميلة ، كتنشر للفايس من أجل البكاء والعويل والنواح ، من أجل بارطاجي يا مواطن وشوف المغاربة كيفاش باقين كيعيشو ف 2017، بارطاجي يا مواطن الناس كتموت بالبرد فالجبال وفلوس الدولة كياكلوها الشفارة فالوطى ، بارطاجي يا مواطن مبادرة قافلة بغينا نسخنوا وسيفط لينا موكة نديوها لأطفال الأطلس . وهاد الصور لي كيتم النشر ديالها عير مقتصرة على الأطفال وانما كتشمل حتى الراشيدين ، وكاين لي كيبدى يتباكى أين الثروة أين الدولة أين الحكومة ، آش بغيتي الحكومة تدير تطلع تذوب الثلج ، هاد حملات استدرار العاطفة والتسول بصور ناس كيعيشو فمناخ مختلف على مناخ اغلب المدن المغربية هو خاصية مغربية ديال تقلب على البؤس فين مكان وتنشروا فالمواقع الإجتماعية وتنسب الكارثة للدولة، بالنسبة ليا هادوك الناس عايشين تم ألاف السينين هادي وماشي الدولة لي طلعاتهم يسكنوا تم قصرا ، وإنما هاديك هي مناطق العيش ديالهم ، كيما ناس خريين عايشين فالصحرا أو فالثلج وحدا البحر ، وفعدة مناطق لي فيها جو قاسي بالنسبة للأغلبية ، وطبعا راهم مولفين وطوروا طيلة ألاف السنين طرق للبقاء تما ، حيث كون كانت الظروف حقا صعبة تما كون راه نقارضوا أو نزحوا بشكل جماعي لبلاصة خرى وبقات ديك المناطق مقفرة . أنا بالنسبة ليا صورة واحد أو وحدة كياكلو بانيني ديال 13 درهم فشي صناك مزاحمين وبالزربة وراجعين يخدموا شي 5 ديال الساعات خرى ، أو صورة مواطن أو مواطنة كيتجاراو من ورا الطاكسي كبير باش يشدو بلاصة ، أو طالبة مبجوقة فالطوبيس غادا للافاك ، أو برهوش كيلعب فالزبالة ، هادو صور أكثر فظاعة من صورة طفل فالثلج ، راه صور حياتنا فالمدن الكبرى أكثر بؤسا من صور المغاربة لي عايشين فالمناطق النائية ، راه البؤس هو تكون كتخلص نص صاليرك فالكرا والما والضو ، البؤس هو تمشي ليك الكونيكسيون وتبقى تدور حتى تشحف ومترجعش علما أنه خاصك تخلصها البؤس هو تخدم 10 ديال الساعات فالنهار زيد عليهم جوج فالطرونسبور وسط جو ملوث ، ونهار ديال الستريس وماكلة الزنقة لي غتوصلك لربعين عام ونتا عامر أمراض وفاللخر ماتلقاش حتى سبيطارات فين تداوى ، البؤس هو تدوز النص فحياتك كتخلص فقفص فالسكن الإقتصادي سيارة اقتصادية باش تحس براسك انسان وتعيش وهم الملكية ، البؤس هو هاداك الموظف ديال الإدارة لي كيخرج يصلي نهار الجمعة ومكيرجع حتى لنهار التنين البؤس هو هاديك لمرة لي غادا فالطريق وكيصوني عليها التيليفون وماقادراش تجاوب حيث غادي يطير ليها ، أو هاديك البنت لي كتخرج للخدمة على النبوري وولا عندها الكريساج جزء فالمعيش اليومي وحارمة راسها من شلا حاجات يمكن تشريهم ومكتشريهمش غي حيث غادي ياخدهم منها واحد باردين ويقدر يخصرها كاع ، البؤس هو أنك تدوز حياتك عبد فشي خدمة فاللخر تلقاها تسالات بلا معشتي شي نهار ، البؤس هو تبغي غي سينما تتفرج فيها فيلم متلقاها فبعض المدن ، البؤس هو ثمن الكارو والطاسة كيتزاد نهار على نهار وتاواحد ماقاد يقول علاش راه الثلج قدام هادشي كيبان جنة راه حياتنا فالمدن أبأس مية مرة من حياة واحد فالجبل عايش فالثلج ، وكنعرف الثلج وكنعرف البرد شناهو وجربتو فالزنقة وفالحبس ، وأنا مأكد أنه أهون من عيشة مسخر مابين لي كيخلصك ومول الدار ولما والضو . 
الناس اللي كل ساعة كايصورو البؤساء وسط جبال الأطلس و كايبكيو… واش الدولة طلعاتكم تما بزز؟ واش بغيتوها تطلع تذوب ليكم الثلج ولا شنو؟